epityxia.com - οικονομική ενημέρωση: 200 προσλήψεις στο Λιμενικό
200 προσλήψεις στο Λιμενικό
Νέες προσλήψεις λιμενοφυλάκων, υπαξιωματικών, αξιωματικών τεχνικού και υγειονομικού στο Λιμενικό Σώμα - Ελληνική Ακτοφυλακή φέρνει ο νέος νόμος «Τουριστικά πλοία και άλλες διατάξεις» που ψηφίστηκε στη Βουλή και η ισχύς του αρχίζει με τη δημοσίευσή του σε ΦΕΚ αυτή την εβδομάδα.
Το υπουργείο Εμπορικής Ναυτιλίας προτίθεται να κινήσει άμεσα τις διαδικασίες των σχετικών διαγωνισμών. Μέσα στον Μάιο αναμένονται να υπογραφούν κατ' εξουσιοδότηση του Νόμου οι υπουργικές αποφάσεις για την εφαρμογή των διατάξεων, που επιβάλλουν νέους όρους για τη διαγωνιστική διαδικασία. Αμέσως μετά θα εκδοθούν οι προκηρύξεις από τον αρχηγό ΛΣ - ΕΛ.ΑΚΤ., καθώς όλα είναι έτοιμα από καιρό.
Μετά την ψήφιση του νόμου όλα πια είναι δεδομένα και το μόνο που μένει να οριστεί είναι η κατανομή των θέσεων.
Ηδη έχει αποφασιστεί η εισαγωγή στις Σχολές Υπαξιωματικών και Λιμενοφυλάκων 200 πτυχιούχων και αποφοίτων Δευτεροβάθμιας Εκπαίδευσης.
Ο νέος νόμος ανοίγει τον δρόμο και για την κατάταξη απευθείας στο Λ.Σ. - ΕΛ.ΑΚΤ. διπλωματούχων Πολυτεχνείων και Πολυτεχνικών Σχολών ΑΕΙ με τον βαθμό του αρχιπλοιάρχου ειδικότητας τεχνικού.
Για τον σκοπό αυτό αναμένεται ξεχωριστή υπουργική απόφαση, ενώ ο αριθμός των θέσεων που θα προκηρυχθούν αναμένεται να είναι διψήφιος.
Ταυτόχρονα, θα οριστεί και ένας αριθμός θέσεων που θα καλυφθούν εκτός Σχολής από υπαξιωματικούς ειδικότητας Υγειονομικού.
Ο νέος νόμος ορίζει ότι στη Σχολή Υπαξιωματικών οι προκηρυσσόμενες θέσεις θα καλυφθούν από υποψηφίους εξ ιδιωτών ή εκ μονίμων εν ενεργεία λιμενοφυλάκων, κατόχους πτυχίου ΑΕΙ ή ΤΕΙ και κατόχους πτυχίου Ακαδημιών Εμπορικού Ναυτικού (ΑΕΝ) ή πλοιάρχους ή μηχανικούς.
Τα ποσοστά ανά προέλευση και κατηγορία θα ορίσει η υπουργική απόφαση.
Ολοι οι υποψήφιοι θα πρέπει να έχουν:
• Βεβαίωση καλής γνώσης μίας ξένης γλώσσας
• Πιστοποίηση γνώσης χειρισμού Η/Υ
• Το όριο ηλικίας για τους προερχομένους εξ ιδιωτών θα είναι το 28ο και για τους προερχομένους εκ μονίμων λιμενοφυλάκων το 32ο. Το σύστημα προσλήψεων θα είναι μεικτό. Δηλαδή, η μοριοδότηση θα προέρχεται για πρώτη φορά από γραπτές εξετάσεις και από τη βαθμολόγηση των προσόντων.
Φυσικά, για τη διαπίστωση της καταλληλότητας των υποψηφίων θα γίνει υψομέτρησή τους, ενώ θα περάσουν από ιατρικές εξετάσεις, αθλητικές και ψυχομετρικές δοκιμασίες. Μεικτό σύστημα μοριοδότησης και γραπτών εξετάσεων θα ισχύσει και για την εισαγωγή στη Σχολή Δοκίμων Λιμενοφυλάκων.
Οι υποψήφιοι θα πρέπει να είναι κάτοχοι απολυτηρίου τίτλου Δευτεροβάθμιας Εκπαίδευσης, να έχουν καλή γνώση μίας ξένης γλώσσας, πιστοποιητικό χειρισμού Η/Υ και φυσικά να είναι ηλικίας έως 26 ετών.
Ανθυποπλοίαρχοι απευθείας από το... Πολυτεχνείο
Προσλήψεις διπλωματούχων Πολυτεχνείου και Πολυτεχνικών Σχολών ΑΕΙ θα κάνει σύντομα το Λιμενικό, αφού πρώτα εκδοθεί Υπουργική Απόφαση για τη διαδικασία επιλογής. Τις θέσεις θα προκηρύξει ο αρχηγός του Λ.Σ. - ΕΛ.ΑΚΤ. Ο νέος νόμος ορίζει ότι οι υποψήφιοι θα πρέπει να είναι έως 30 ετών και οι άνδρες να έχουν εκπληρώσει τις στρατιωτικές τους υποχρεώσεις. Οι επιτυχόντες του διαγωνισμού κατατάσσονται απευθείας με τον βαθμό ανθυποπλοιάρχου ειδικότητας τεχνικού.
Διαγωνισμός και για υγειονομικούς
Την κάλυψη οργανικών θέσεων ανθυπασπιστών και υπαξιωματικών Υγειονομικού προβλέπει ο νέος νόμος. Θα προσληφθούν με διαγωνισμό βοηθοί ακτινολογικού εργαστηρίου, βοηθοί μικροβιολογικού εργαστηρίου, νοσηλευτές, οδοντοτεχνικοί, φυσικοθεραπευτές, εργοθεραπευτές και λογοθεραπευτές.
Οι υποψήφιοι θα πρέπει να είναι μέχρι και 30 ετών και οι επιτυχόντες του διαγωνισμού θα καταταχθούν απευθείας ως κελευστές ειδικότητας Υγειονομικού αφού παρακολουθήσουν ταχύρυθμη εκπαίδευση για πέντε μήνες.